WORCESTER F 80 DISTINCTIONES

/fol. 290vb/

1 *Apparuit gracia Dei.*

*Apparuit gracia Dei*, ad Tittum 2[:11]. Apparicio Christi triplex est: vna, preterita qua apparuit in carne; alia, presens qua apparet in mente; tercia, futura qua apparebit in fine.

¶ De prima apparicione dicitur [1] Johan. primo [:2]: *Annunciamus vobis [vitam] eternam que erat apud Patrem et apparuit nobis.* Et hoc propter duo.

Primo ad destruendum opus diaboli quod fuit quando diabolus suggessit, homo consensit. Set Christus apparens, offensam tulit, emendam tulit, ostium paradisi apparuit, ymmo fregit, et in duo frustra diuidens anolare fecit, quando, videlicet, ille qui est *ostium*, Joan. 10[:7]. Fractus in cruce, seipsum dimisit, corpore in sepulcro posito, et anima ascendente ad limbum, et sic corpus quod diabolus inchoauerat[[1]](#footnote-1) dissoluit, [1] Joan. 3[:8]. *In hoc aparuit Filius Dei ut dissoluat opera diaboli*, et ibidem parum subtancia[[2]](#footnote-2) [1 Joan. 3:5]: *Ille apparuit ut tolleret peccata*. Set multi sunt, sicut latro qui post liberacionem suam a patibulo, peius se habet quam ante. Exemplum de illo qui abscidit bursam iudicis volentis eum liberare, Psal. [34:12]: *Retribuebant mihi mala pro bonis.*

/fol. 210ra/

Secundo, ut institueret viam paradisi, sicut radius solis apparens, illuminat, ad Tit. 2[:11-12]: *Apparuit gratia saluatoris nostri* Ihesum Christi *omnibus hominibus; erudiens nos, ut[[3]](#footnote-3) abnegantes impietatem, et secularia desideria, sobrie*. / Set multi recipiunt ictus predicacionis, sicut incus que magis constringitur quam molliatur, Job 41[:15]: *Cor eius indurabitur* sicut *lapis et stringetur quasi malleatoris incus.*

¶ De vtraque causa apparicionis dicitur, Tit. 3[:4-5]: *Apparuit benignitas et humanitas nostri Dei non ex operibus,* etc.

/¶ Secundo, apparet nunc in mente, Num.[[4]](#footnote-4) 12[:6]: *Si quis fuerit inter vos propheta Domini*, id est, intendens ad Dominum, *apparebo ei in visione*. Non quod videat diuinitatem, set quod percipiat eius bonitatem. Isto modo apparet et spiritualiter et corporaliter.

Primo modo, firmiter credentibus, sicut lux apparet aperto oculo, non clauso, viritas sapienti non stulto, Sap. 1[:2]: *Apparet autem eis qui fidem habent in illum*. Vnde, Act. 1[:3]: *Per quadraginta dies apparens eis, et loquens de regno*. Ysai. 7[:9], nisi *credideritis non* intellegetis.

¶ Secundo, feruenter diligentibus, sicut calor ignis apparet accidenti calefaccio, Eccli. 1[:15]: *Quibus apparuit in visu diligunt eam in visione, et in agnicione magnalium* duorum. Joan. 14[:21]: *Qui diligit me, diligetur a Patre meo, et ego diligam eum, et manifestabo ei meipsum*. Iste est mos amancium, quod libenter vnus apparet alteri. Et nam dicitur vbi amor, ibi oculus.

¶ Tercio, apparebit in fine sicut iustus retributor, Haba. 2[:3]: *Apparebit et non mencietur*, etc. Sed et hoc tripliciter.[[5]](#footnote-5) Quia vt seuerus condempnator ministorum, Sap. 6[:6]: *Horrende et cito apparebit, quoniam iudicium durissimum* eiis *qui presunt fiet*. Tunc mali apparerunt set vacui contra illud, Deut. 16[:16] et Eccli. 35[:6]: *Non apparebis* coram Domino *vacuus*. Ipocrite modo apparent pleni, set tunc erunt vacui, de quibus Matt. 23[:28]: *A foris* apparent sepe consimiles, *intus autem*, etc. Set iusti tunc apparebunt pleni, Psal.

¶ *Ego autem in iusticia apparebo* in *conspectui tuo*. Scilicet, apparebit. Tunc electis delectabiliter tamquam thorum suorum. Ymmo Christus mirabilis communicator, [1] Joan. 3[:2]: *Cum* a*pparuit,*

*/*fol. 210rb/

*similes ei erimus, quoniam videbimus eum sicuti est.* Col. 3[:4]: *Cum* autem *Christus apparuit, vita vestra, tunc et vos apparebitis cum* eo *in gloria*. Psal. [16:15]: *Satiabor*[[6]](#footnote-6) *cum apparuerit gloria tua*. Nam tunc saciabitur oculus visu summe pulcritudinis, auris auditu harmonie celestis, olfactus fragrancia superne euaporaciones, gustus sopore diuine dulcedinis, tactus amplexu perpetue suauitatis.

1. inchoauerat ] F 128, fecit Lambeth, erasure and left blank F 80. [↑](#footnote-ref-1)
2. parum substancia ] F 80, Lambeth *om.* F 128. [↑](#footnote-ref-2)
3. ut ] *add.* l. [↑](#footnote-ref-3)
4. Num. ] left blank. [↑](#footnote-ref-4)
5. tripliciter ] *add*. erasure and left blank. [↑](#footnote-ref-5)
6. *Satiabor* ] F 128 om. F 80, Lambeth. [↑](#footnote-ref-6)